《将之京师祗谒先陇述感一百韵》
明代·黎民表

蹇劣惭脩步，时髦滥厕肩。端居心郁郁，伏枕泪涟涟。

苦调凭谁奏，劳歌试一宣。毅皇方鼎盛，先子适鸿骞。

羔雁来多士，车书混八埏。扶摇轻九万，奏牍动三千。

骏骨宁轻市，骊珠偶见捐。禄微欣负米，舌在且怀铅。

坦腹人窥笥，登堂客感鳣。志思摧大敌，力遂破中坚。

鹦鹉怜金络，骅骝饰锦鞯。置身当禁地，清梦迩钧天。

密勿咨三老，追趍仰列仙。羽陵紬秘简，石鼓叩残编。

龙岂酬坚白，雄应屈太玄。大官供不乏，伏臈割常鲜。

讵厌承明直，还推季典贤。匡时心独在，迈往气无前。

脱距谗邪伏，婴鳞宠遇偏。赤丸销狭猾，白简肃貂蝉。

炎峤西瓯阻，洪涛左蠡壖。霜威三命重，水镜九流铨。

云雨多翻覆，沧桑屡变迁。积薪甘晚达，持戟备常员。

痛逼苏耽井，归耕下噀田。蘧庐堪偃蹇，瓶粟秖忧煎。

絣絖谋生拙，泥途乐性全。大臣辞汲引，农父喜联翩。

前席思遗逸，中兴秉化权。严程趍琐闼，旧物拥青毡。

徇报思縻竭，持身极治涓。国资清望重，庭倚直词专。

缛典期增饰，明裀肇韨虔。圣诚虚听纳，时颇妒婵娟。

日月群飞伏，昊穹尺雾缠。磨牙兢猰㺄，刻木俨鹰鹯。

旷荡恩难测，纤毫眚获蠲。抽簪谢朝列，识面溢郊廛。

去去随阳鸟，悠悠阽断鸢。未抛庐岳杖，须问下滩船。

果蓏潘园接，壶觞蒋径连。犊裈暄自曝，蜡屐岁常穿。

九荐咸虚左，群公举让先。邴原甘劾免，郑谷绝夤缘。

匪石终难转，无瑕抵用悛。卞和愁泣玉，庄叟悟忘筌。

药饵扶衰疾，丹砂协静便。庶几凝绿髓，将谓逭华颠。

婉娩嗟何及，幽忧遽不痊。何辜来鵩鸟，底事掩龙泉。

杳杳沦长夜，苍苍昧上乾。为山亏覆篑，逝水阅成川。

剑舄犹如故，精灵若个边。岘山欢宴地，京兆哭游阡。

鸿鹄标松隧，灵龟叶涧瀍。世家彤管勒，名字翠珉镌。

东海波终荡，南枝愤未填。夜乌霜黯黯，宿草露芊芊。

掩抑雍门曲，凄清叔夜弦。书空拚往事，揽镜惜流年。

旧德将沦蚀，馀风冀接联。为儒困抱椠，失路懒施鞭。

壁以遗经授，家惟素业传。暄阳仁杞梓，芳润被兰荃。

月旦惭三凤，岩居蔽数椽。门迎王子棹，杖挂阮公钱。

隙地营鸡栅，残冬縳稻篅。范尘从满甑，墨突任无烟。

抱膝空长啸，餔糟只醉眠。斑能窥豹管，翰或点鱼笺。

屈宋远游赋，王公大雅篇。纵饶勤刻画，祇觉逊精妍。

多病恬如宪，求闻耻效颛。以兹怀寡特，会见越拘挛。

一德咸昭格，群生举在甄。龙庭罢斥堠，鲲海息戈鋋。

蠖屈真聊尔，雄飞企勉旃。出门常恻恻，怨别每悁悁。

岂忘依枌槚，安知法溯沿。瀑收川后静，秋霁望舒圆。

细酌曹溪水，高凌句曲巅。关河去渺渺，乡井思绵绵。

拂面祛尘垢，褰衣裹足胼。黄图穷朔漠，紫极拱星躔。

槐覆铜街转，香飘绣毂骈。词人投綵笔，游女拾金钿。

越国宁论价，倾城要取怜。机云初入洛，邹乐远游燕。

拥彗倾流辈，抽毫属旷筵。汾阴陪校猎，岱岳议封禅。

交臂俱猿鹤，来仪尽偓佺。优游画尊俎，谈笑沃腥膻。

脱略牛衣贱，绸缪鹊印县。终童何卓荦，卜式岂迍邅。

伏枥心无已，攀龙窃慕焉。奇勋堪自策，玄理竟谁诠。

保已随时运，宁劳问着鞭。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。